**LIITE 10 HENKILÖSTÖN SIIRTOSOPIMUS**

**1. Sopijaosapuolet**

1. Lestijärven kunta (0180774-6) / KaseNet, Lestintie 39, 69440 Lestijärvi
2. KaseNet Oy (1942635-1), Lestintie 39, 69440 Lestijärvi

Lestijärven kunta / KaseNet jäljempänä myös “Kunta” ja KaseNet Oy myös “Yhtiö”. Luovutushetki on 31.5.2018 klo 24.00.

**2. Tausta ja tarkoitus**

Lestijärven kunnanvaltuusto on 01.06.2017 hyväksynyt kunnanhallituksen esityksen, että Lestijärven kunnanhallitus voi käynnistää KaseNet -taseyksikön yhtiöittämiseen liittyvät toimenpiteet. Kunnanhallitus on päättänyt 23.05.2017, että KaseNetin tietoverkkotoiminta siirretään KaseNet Oy:lle 31.5.2018 Luovutushetkestä alkaen. Yhtiö ja Kunta ovat sopineet Apporttiomaisuuden luovutuskirjassa 31.5.2018 siitä, että Yhtiö ottaa 31.5.2018 Luovutushetkestä alkaen omaan hoitoonsa KaseNetin toiminnan ja siihen liittyvät palvelut.

Osapuolet sopivat tällä sopimusliitteellä ehdoista, joilla Kunnan palveluksessa aiemmin ollut henkilöstö siirtyy yhtiön palvelukseen 31.5.2018 Luovutushetkestä lukien.

**3. Siirtyvä henkilöstö**

Kunnan palveluksessa KaseNetin tietoverkkotoiminnassa työsuhteessa työskentelevät vakinaiset työntekijät

Heikki Mastokangas

Marko Muhonen

Kari Karvonen

Juhana Virkkala

siirtyvät Yhtiön palvelukseen Luovutushetkestä 31.5.2018 lukien.

Kunnan palveluksessa KaseNetin tietoverkkotoiminnassa virkasuhteessa työskentelevä vakinainen työntekijä

Vesa-Pekka Haapaniemi

siirtyy Yhtiön palvelukseen Luovutushetkestä 31.5.2018 lukien.

Työntekijät siirtyvät Yhtiön palvelukseen ns. vanhoina työntekijöinä, kuten työsopimuslain 1 luvun 10 §:ssä (55/2001) ja viranhaltijain liikkeenluovutusta koskevissa säännöksissä määrätään, entisin palvelussuhteen ehdoin.

**4. Palvelussuhteiden käsittely ja menettelytavat**

Työntekijät siirtyvät Yhtiön palvelukseen liikkeenluovutusperiaatteiden mukaisesti entisin palvelussuhteen ehdoin työsopimuslain (55/2001) 1 luvun 10 §:ssä säädettyä liikkeenluovutusmenettelyä noudattaen.

Yhtiö tekee siirtyvien työntekijöiden kanssa Luovutushetkestä lukien työsopimuksen. Kunta toimittaa työntekijöiden työsopimukset ja kaikki muut työntekijöitä koskevat asiakirjat sekä tarvittavat tiedot Yhtiön toimitusjohtajalle Apporttiomaisuuden luovutuskirjan allekirjoittamisen jälkeen.

Lisäksi Kunta toimittaa Yhtiölle viimeistään 30.6.2018 päivitetyt työntekijäkohtaiset tiedot sairauspoissaoloista, työvapaista, mahdollisista työtapaturmista ja vuosilomakirjanpidon 31.5.2018 tilanteen mukaisesti vuosilta 2015 - 2018.

**5. Työehtosopimukset**

Yhtiö on velvollinen noudattamaan siirtyviin työntekijöihin tällä hetkellä noudatettavaa kunnallista yleistä virka- ja työehtosopimusta sopimuskauden loppuun eli 31.3.2020 asti.

Kun Luovutushetkellä voimassa olevan kunnallisen yleisen virka- ja työehtosopimuksen voimassaolo on päättynyt, päättää Yhtiön hallitus työntekijöitä koskevan noudatettavan työehtosopimuksen.

**6. Palkkaus**

Yhtiön palvelukseen siirtyvän työntekijän palkka säilyy ennallaan eikä kokonaispalkka liikkeen luovutuksen seurauksena alene, kuitenkin niin, että mahdollisiin määräaikaisiin tehtäviin liittyvät lisät maksetaan, mikäli peruste lisän maksulle Yhtiössä säilyy.

Siirtyvän työntekijän kaikki palkat ja luontoisedut on ilmoitettu täysimääräisesti ja oikean määräisinä Yhtiölle ja ne eivät poikkea alalla yleisesti noudatettavasta käytännöstä ja ne on maksettu täysimääräisesti luovutuspäivään asti.

Toimitusjohtaja siirtyy Yhtiön palvelukseen voimassaolevan KaseNetin johtajasopimuksen ehdoin.

Kunta vastaa siirtyvän työntekijän palkoista, mahdollisista lisä- ja ylityökorvauksista, kertyneistä vapaapäivistä ja muista työ- tai työehtosopimuksen mukaisista korvauksista Luovutushetkeen saakka.

**7. Kertyneiden ja pitämättömien ylityövapaiden ja tehtyjen saldotuntien korvaaminen**

Kunta maksaa siirtyvälle työntekijälle rahana tai erikseen sovittaessa vapaana hänelle ennen Luovutushetkeä mahdollisesti kertyneet työajanseurannan saldotunnit, ylityöt ja muut mahdolliset työaikakorvaukset.

**8. Loma-ajan palkat**

Kunta suorittaa Yhtiölle korvauksen siirtyvän työntekijän Luovutushetkeen saakka ansaitseman, mutta pitämättömän vuosiloman loma-ajan palkasta ja lomarahasta, pitämättä jääneistä lomanmääräytymisvuoden 1.4.2017–31.3.2018 vuosilomista sosiaalimaksuineen 31.8.2018 mennessä.

Kunta laatii työntekijälle kertyneistä edellä mainituista maksuista sekä siirtyvistä vuosilomista ja lomarahoista laskelman ja toimittaa sen yhtiölle tarkistettavaksi viimeistään 30.6.2018. Yhtiöllä on laskelman saatuaan neljätoista (14) vuorokautta mahdollisuus reklamoida laskelmasta Kunnalle. Kunta suorittaa laskelman mukaisen korvauksen Yhtiölle viimeistään 31.7.2018, mikäli Yhtiö ei kirjallisesti reklamoi em. ajassa. Jos laskelma myöhemmin osoittautuu virheelliseksi, kummallakin osapuolella on oikeus vaatia perusteltua virheen oikaisua.

**9. Eläkejärjestelmä**

Yhtiö järjestää siirtyvien työntekijöiden eläketurvan Kevan kautta.

Kaikki eläkevakuutuksiin liittyvät maksut on suoritettu, eikä siirtyviä työntekijöitä koskien ole kattamattomia eläkevastuita.

Työntekijöillä ei ole lakisääteiset eläke-edut ylittäviä eläke-etuja.

**10. Yhteistoimintamenettely**

Osapuolet sitoutuvat huolehtimaan kaikista asianmukaisista lain tai työntekijöihin sovellettavien työehtosopimusten edellyttämistä työntekijöiden ja/tai heidän edustajiensa kanssa käytävistä yhteistoimintaneuvotteluista.

Kunta antaa ennen Luovutushetkeä työnantajan ja henkilöstön välisestä yhteistoiminnasta kunnissa annetun lain (kuntien yhteistoimintalaki) 11 §:n edellyttämät tiedot niille henkilöstöryhmien edustajille (pääluottamusmiehille), joita kunnan ja yhtiön välinen valmisteilla oleva liikkeenluovutus koskee ja vastaa omalta osaltaan täsmentäviin kysymyksiin.

**11. Muut palvelussuhteeseen liittyvät etuudet**

Kunnan yksipuolisiin päätöksiin perustuvat ja noudattamat henkilöstöetuudet ovat työnantajakohtaisesti järjestettäviä etuuksia eivätkä ne siirry liikkeenluovutuksen yhteydessä, vaan siirtyvään työntekijään noudatetaan 31.5.2018 Luovutushetkestä alkaen Yhtiön toimintaperiaatteita.

Kunnalla ei ole tiedossa siirtyviä työntekijää koskien mitään sellaisia seikkoja, jotka saattaisivat johtaa oikeudenkäyntiin, hallintoprosessiin, välimiesmenettelyyn tai muuhun vastaavaan prosessiin.

Kunta vakuuttaa, että siirtyvillä työntekijöillä ei ole lakimääräisistä työsuhteen ehdoista tai henkilöstöön sovellettavan työehtosopimuksen ehdoista poikkeavia ehtoja, eläkeiän, eläkeryhmän, eläketason, muiden eläke-etujen, irtisanomisaikojen, irtisanomisiin tai työsuhteen päättymiseen liittyvien korvausten, lomaetujen, työajan tai muiden näihin verrattaviin työsuhteen ehtojen suhteen.

Kunta sitoutuu siihen, että ennen liikkeen Luovutushetkeä ei tule muuttamaan siirtyvän työntekijän työsuhteiden ehtoja taikka työntekijöille myöntämiään etuja miltään osin.

Kunta vakuuttaa, että Kunnan liikkeenluovutuksessa siirtyvän toiminnan henkilöstön määräaikaisia työsuhteita on jatkettu työsopimuslain mukaisesti ja työsuhteita ei ole irtisanottu, purettu tai muuten päätetty lain tai sopimusten vastaisesti.

**12. Sopimuskappaleet**

Tätä sopimusta on laadittu kaksi (2) yhtäpitävää kappaletta, yksi kullekin sopimuksen osapuolelle.

Tämä sopimus tulee voimaan 31.5.2018. Ennen sopimuksen voimaantuloa voidaan tehdä sen täytäntöönpanoon liittyviä toimenpiteitä.

**13. Päiväys ja allekirjoitukset**

Lestijärvellä 31.5.2018

Lestijärven kunta

\_\_\_\_\_\_\_\_\_\_\_\_\_\_\_\_\_\_

Esko Ahonen

Kunnanjohtaja

KaseNet Oy

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Jari Penttilä Vesa Haapaniemi

Hallituksen puheenjohtaja Toimitusjohtaja